CELEX: 32020D1008
Language: fi
Date: 2020-07-09 00:00:00
Title: Neuvoston täytäntöönpanopäätös (EU) 2020/1008, annettu 9 päivänä heinäkuuta 2020, asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä annetun täytäntöönpanopäätöksen (EU) 2018/1696 muuttamisesta

10.7.2020   
               
               
                  FI
               
               
                  Euroopan unionin virallinen lehti
               
               
                  LI 221/1
               
            
         NEUVOSTON TÄYTÄNTÖÖNPANOPÄÄTÖS (EU) 2020/1008,
         annettu 9 päivänä heinäkuuta 2020,
         asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä annetun täytäntöönpanopäätöksen (EU) 2018/1696 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 (1) ja erityisesti sen 14 artiklan 3 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Euroopan syyttäjänvirasto perustettiin tutkimaan unionin taloudellisiin etuihin vaikuttavia rikoksia ja asettamaan syytteeseen ja tuomittaviksi niihin syyllistyneet henkilöt ja heidän rikoskumppaninsa.
                  
               
                     (2)
                  
                  
                     Asetuksessa (EU) 2017/1939 säädetään, että neuvosto nimittää Euroopan syyttäjät kunkin jäsenvaltion nimeämän kolmen pätevän ehdokkaan joukosta saatuaan ensin kyseisen asetuksen 14 artiklan 3 kohdassa tarkoitetulta valintalautakunnalta perustellun lausunnon.
                  
               
                     (3)
                  
                  
                     Ennakkoedellytys EPPOn perustamiselle on Euroopan syyttäjien valinta ja nimittäminen. Euroopan syyttäjät muodostavat yhdessä Euroopan pääsyyttäjän kanssa EPPOn kollegion.
                  
               
                     (4)
                  
                  
                     Neuvosto antoi 13 päivänä heinäkuuta 2018 täytäntöönpanopäätöksen (EU) 2018/1696 (2), jolla vahvistettiin asetuksen (EU) 2017/1939 14 artiklan 3 kohdassa tarkoitetut valintalautakunnan toimintaa koskevat säännöt, jäljempänä 'toimintaa koskevat säännöt'.
                  
               
                     (5)
                  
                  
                     Toimintaa koskevien sääntöjen VI.2 säännön mukaan vastaanotettuaan ehdokkaiden nimeämiset valintalautakunta arvioi ne asetuksen (EU) 2017/1939 16 artiklan 1 kohdassa säädettyjen vaatimusten osalta. Valintalautakunta kuulee nimettyjä ehdokkaita. Kuulemiseen on osallistuttava henkilökohtaisesti. Jos nimetty ehdokas vetää pois ehdokkuutensa ennen kuulemista, valintalautakunta pyytää sihteeristönsä välityksellä asianomaista jäsenvaltiota nimeämään uuden ehdokkaan.
                  
               
                     (6)
                  
                  
                     Toimintaa koskevien sääntöjen VII.2 säännön mukaan valintalautakunta laatii arvioinnin ja kuulemisen aikana tekemiensä havaintojen perusteella lausunnon ehdokkaiden pätevyydestä Euroopan syyttäjien tehtävien hoitamiseen ja toteaa nimenomaisesti, täyttääkö ehdokas asetuksen (EU) 2017/1939 16 artiklan 1 kohdassa säädetyt vaatimukset. Valintalautakunnan on esitettävä lausunnolleen perustelut. Jos nimetyt ehdokkaat eivät täytä asetuksen (EU) 2017/1939 16 artiklan 1 kohdassa säädettyjä vaatimuksia, saman säännön mukaan valintalautakunta pyytää sihteeristönsä välityksellä asianomaista jäsenvaltiota nimeämään vastaavan määrän uusia ehdokkaita.
                  
               
                     (7)
                  
                  
                     Toimintaa koskevien sääntöjen VI.2 säännön toisesta kohdasta ja VII.2 säännön toisesta kohdasta poiketen valintalautakunnalla olisi oltava mahdollisuus esittää neuvostolle perusteltu lausunto ainoastaan kahdesta kelpoisuusvaatimukset täyttävästä ehdokkaasta silloin, kun on riittävällä tavalla osoitettu, että jäsenvaltion on kyseisessä jäsenvaltiossa vallitsevat poikkeukselliset olosuhteet huomioon ottaen objektiivisesti mahdotonta löytää kolmas kelpoisuusvaatimukset täyttävä ehdokas kohtuullisessa ajassa huolimatta siitä, että jäsenvaltio on toteuttanut kaikki tarvittavat toimenpiteet ehdokkaan löytämiseksi. Valintalautakunnan olisi käytettävä tätä mahdollisuutta vain, jos ehdokas vetää pois ehdokkuutensa tai valintalautakunta on todennut, ettei ehdokas täytä kelpoisuusehtoja, ja kyseinen jäsenvaltio on jo nimennyt uuden ehdokkaan vähintään kerran VI.2 tai VII.2 säännön mukaisesti. Tällaisessa tilanteessa valintalautakunnan olisi voitava antaa neuvostolle lausuntonsa kahdesta kelpoisuusvaatimukset täyttävästä ehdokkaasta, ja neuvoston olisi voitava suorittaa nimitys ainoastaan kaksi kelpoisuusvaatimukset täyttävää ehdokasta sisältävän luettelon perusteella.
                  
               
                     (8)
                  
                  
                     Täytäntöönpanopäätös (EU) 2018/1696 olisi sen vuoksi muutettava vastaavasti.
                  
               
                     (9)
                  
                  
                     Jotta voidaan varmistaa EPPOn toiminnan oikea-aikainen aloittaminen, tämän päätöksen olisi tultava voimaan sitä päivää seuraavana päivänä, jona se on julkaistu,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään täytäntöönpanopäätöksen (EU) 2018/1696 liitteessä olevan VII.2 säännön toisen kohdan jälkeen kohta seuraavasti:
            
               "Tämän säännön toisesta kohdasta ja säännön VI.2 toisesta kohdasta poiketen, kun on riittävällä tavalla osoitettu, että jäsenvaltion on kyseisessä jäsenvaltiossa vallitsevat poikkeukselliset olosuhteet huomioon ottaen objektiivisesti mahdotonta löytää kolmas kelpoisuusvaatimukset täyttävä ehdokas kohtuullisessa ajassa huolimatta siitä, että jäsenvaltio on toteuttanut kaikki tarvittavat toimenpiteet ehdokkaan löytämiseksi, valintalautakunta voi asianomaista jäsenvaltiota kuultuaan ja riittävin perusteluin antaa neuvostolle perustellun lausuntonsa ainoastaan kahdesta kelpoisuusvaatimukset täyttävästä ehdokkaasta."
            
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 9 päivänä heinäkuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 283, 31.10.2017, s. 1.
         
            (2)  Neuvoston täytäntöönpanopäätös (EU) 2018/1696, annettu 13 päivänä heinäkuuta 2018, tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä (EUVL L 282, 12.11.2018, s. 8).